fi fi fi en en fi fi en en fi fi fi fi de fi tr fi fi fi de fi fi en fi fi fi fi fi fi fi fi fi fi fi fi en fi en ceb fi de en fi fi fi en fi fi de en de fi fi fi fi en fi fi fi fi fi en fi fi fi fi fi fi en fi en en en en en en en en en en en en en en fi fi fi fi fi fi fi fi da fi fi fi en fi ru fi fi fi de fi fi fi fi fi fi fi en en fi en en de fi fi fi en fi fi fi fi fi de fi fi de fi fi de fi fi de en fr fi fi fi fi en en en en fi fi fi fi fi en fi en fi fi fi en en
Vireyttä ja viihtyisyyttä arkeen − taide on saapunut EduCityyn - Talk Talk
Hyve | Health and Well-being
Ota yhteyttä | Contact us!
Syksyllä 2018 alkanut KampusART-taideohjelma näkyy EduCityssä nyt konkreettisesti. Rakennukseen on installoitu teoksia niin ammattitaiteilijoilta kuin taideopiskelijoiltakin.
Kaikki taideohjelman teokset on varta vasten suunniteltu EduCityyn. Teosten sijoittuminen korkeakouluympäristöön ja keskelle Turun Tiedepuistoa on vaikuttanut teosten luonteeseen. Taiteilijat ovat inspiroituneet muun muassa lasikattoisesta keskusaulasta ja säähavainnoista, tilojen toiminnoista sekä dynaamisesta alueesta ja sen historiasta.
Taide synnyttää tiloja ja keskustelunaiheita
KampusART-taideohjelman aikana on järjestetty kaksi taidekilpailua, jotka molemmat pohjautuivat Suomessa toimiville ammattitaiteilijoille ja heidän muodostamilleen työryhmille avoimille portfoliohauille. Kilpailujen kautta valittiin toteutettavaksi neljä teosta.
Ensimmäisenä EduCityyn asennettiin Stig Baumgartnerin viisiosainen teoskokonaisuus Säähavaintoja. Öljyvärimaalaukset on sijoitettu EduCityn keskusaulaan työntyvien neuvottelukuutioiden alapinnoille, ja näin niitä voi ajatella myös kattomaalauksina. Säähavainnoista aiheensa saaneet teokset ovat vuorovaikutuksessa lasikattoon ja sen läpi näkyviin säätiloihin, jotka ovat kaikkia meitä yhdistävä puheenaihe. Yksittäiset teokset muodostavat toisiinsa viittaavan kokonaisuuden, jossa toistuu samantyyppisiä kuva-aiheita ja muotoja.
Stig Baumgartnerin teos Säähavaintoja sijoittuu neuvottelukuutioiden alapinnoille. Kuva: Kaisa Viitasalo.
Shoji Katon teos Kalpa | Kallioperä | Fibroin on installoitu niin ikään EduCityn keskusaulaan. Teos on yksi kolmesta luonnoskilpailun voittajateoksesta. Teos koostuu suuresta ja kevyestä silkkikankaasta, Olkiluodon Onkalosta poratuista kallioperänäytteistä sekä pienistä hopeaan valetuista, ruusukullalla pinnoitetuista silkkiperhosista, niiden toukista ja koteloista. Elementit heijastavat valoa ja reagoivat ilman liikkeisiin. Teos tarkastelee ajallisuuden eri tasoja ja ihmisen hyvinvointiin vaikuttavia tekijöitä.
Shoji Katon teoksessa Kalpa | Kallioperä | Fibroin on Olkiluodon Onkalosta porattuja kallioperänäytteitä. Kuva: Kaisa Viitasalo.
Noora Schroderuksen PIQUE-NIQUE löytyy EduCityn ensimmäisen kerroksen kahvilatilasta. Mobilemainen ja orgaaninen teos koostuu ruostumattomasta teräksestä taivutetuista muodoista. Siroihin elementteihin on yhdistetty haponkestävään teräkseen valettuja yksityiskohtia seitsemästä eksoottisesta hedelmästä ja vihanneksesta. Teos muistuttaa hedelmäpuuta, pilvimuodostelmaa tai avaruudellista maisemaa, jonka alle voi pysähtyä syömään, juomaan ja viettämään aikaa.
Noora Schroderuksen PIQUE-NIQUE-teoksesta voi löytää seitsemän hedelmää ja vihannesta. Kuva: Antti Ala-Könni.
EduCityn yhden pääsisäänkäynnin yhteydestä löytyy Anssi Pulkkisen ja Taneli Rautiaisen massiivinen teos Meanderi (pyörätelineillä). Teos esittää polkupyörätelinettä, joka on taivutettu vallattomasti mutkalle. Sen lähtökohtana on alueen dynaaminen luonne ja sijainti eri kulkumuotojen liikenteellisessä solmukohdassa. Teos yhdistyy huumorin sävyttämänä modernistisen ulkoveistostaiteen traditioon. Suuri ja näyttävä abstrakti muoto on lähemmin tarkasteltuna toteutettu hyvin tavanomaista esinettä muokkaamalla. Samalla teos venyttää leikkisästi arkisen kokemuksen rajoja.
Meanderi (pyörätelineillä) on Anssi Pulkkisen ja Taneli Rautiaisen EduCityn edustalle toteuttama teos. Kuva: Kaisa Viitasalo.
Pedagoginen aspekti on oleellinen osa taideohjelmaa
Ammattitaiteilijoiden teosten lisäksi EduCitystä löytyy myös kuvataiteen opiskelijoiden toteuttamia teoksia, joita on suunniteltu julkisen taiteen opintojaksoilla. Suunnittelun lähtökohtana ovat olleet tiloille annetut teemat: historiallinen Turku, kehityksen Turku ja puistojen Turku. Teosten inspiraationa ovat olleet muun muassa tulevaisuuden arkeologiset löydöt, Suomen kuuluisimman ravihevosen tarina ja ekokriisi. Kaikki tilat ovat opiskelijoiden ja työntekijöiden käytettävissä ilman varausta.
Teokset hiljaisissa tiloissa ja projektitiloissa:
Fanny Varjo & Niina Villanueva: Anomalia
2020, kuvamanipulaatio ja kirjonta kierrätyskankaalle
Emilia Usvalaakso: Pinta & Nousu
2020, 2020, digitaalinen valokuva kierrätyskankaalle, teippi, ääni
Elina Lahdenperä: Eino-Vakaa, kilpahevonen
2020, digitaalinen piirros kierrätyskankaalle
Iina Gröhn & Susanna Selin: KATVE
2020, digitaalinen valokuva kierrätyskankaalle
Emilia Usvalaakson teospari Pinta & Nousu kuvaa Itämeren pinnannousun synkimpiä ennusteita seuraavan sadan vuoden aikana. Kuva: Riina Kotilainen.
Lisäksi EduCityn Joukahaisenkadun puoleiseen julkisivuun toteutettiin Jenni Laaksosen ja Ottilia Oreniuksen teos Nexus. Väliaikainen installaatio leikittelee väreillä ja rakennuksen arkkitehtuurista löytyvillä kolmiomuodoilla. Ulkoapäin katsottuna teos elää rakennuksen luonnollisen rytmin ja valaistuksen kanssa. Värimaailmansa EduCityn sisustusarkkitehtuurista saanut teos kiinnittää ohikulkijoiden huomion ja tuo sävyjä vuoden harmaimpaan aikaan. Väliaikainen teos on paikoillaan lokakuusta 2020 maaliskuun loppuun 2021.
Taide luo paikkoja kohtaamisille ja rauhoittumiselle
Taiteellinen jury on vastannut kampukselle tulevien teosten valinnasta. Perustana on ollut taideohjelman visio, jonka mukaisesti teosten tarkoituksena on vahvistaa vuorovaikutusta ja yhteisöllisyyttä Kupittaan kampuksella. Myöskään ekologisia aspekteja ei unohdettu, nimittäin taidekilpailujen kautta toteutettujen teosten hiilijalanjälkeä kerätään tiettävästi ensimmäistä kertaa Suomessa. Pioneerityötä julkisen taiteen ekologisista vaikutuksista tehdään yhteistyössä Turun AMK:n Kiertotalouden liiketoimintamallit -tutkimusryhmän kanssa.
Tavoitteena on luoda kestävä ja laadukas teoskokonaisuus, joka lisää kampuksen viihtyisyyttä ja ottaa huomioon EduCityn käyttäjät ja toiminnot. Taiteen avulla on luotu paikkoja rauhoittumiselle, ja KATVE- ja Pinta & Nousu -teokset mahdollistavat meditatiivisen tilakokemuksen. Pinta & Nousu -teoskokonaisuuden osana on Itämeren rantakalliolla nauhoitettu ääniraita, jota voi kuunnella halutessaan omilla kuulokkeilla tilassa. Linkki ääniteokseen löytyy teoskyltin QR-koodilla. KATVE puolestaan tuo palan luontoa ja metsää hektiselle kampukselle.
Taideohjelma jatkuu aina vuoden 2021 loppuun asti. Tarkoituksena on pilotoida ja kehittää uudenlaisia julkisen taiteen malleja ja tapoja.  Ensi vuoden aikana lanseerataan muun muassa väliaikaisen taiteen ohjelmakokonaisuus sekä konseptoidaan uudenlaista mediataiteen esittämisen mallia. Myös taideohjelman pedagoginen ohjelma jatkuu, ja luvassa on muun muassa kansainvälisen opiskelijakilpailun avaus.
Lähes miljoonan euron Kupittaan kampuksen taideohjelma on yksi merkittävimpiä julkisen taiteen hankkeita Suomessa. Ohjelma toteutetaan Turun ammattikorkeakoulun ja Turun Teknologiakiinteistöjen yhteistyönä, ja sitä koordinoi Turun AMK:n Taideakatemia.
Tuo nykytaidetta EduCityn sisä- ja ulkotiloihin.
Toteuttajia ovat ammattitaiteilijat ja taiteen opiskelijat.
Kehittää julkisen taiteen pedagogiikkaa, prosesseja ja kuratointimalleja.
Tästä on hyötyä minulle 0
Ei mitään uutta 0
En ymmärtänyt artikkelia 0
Sähköpostiosoitettasi ei julkaista. Pakolliset kentät on merkitty *
Kuvataiteen koulutus uutta luovassa liikkeessä Turussa jo 190 vuotta
Turun ammattikorkeakoulun kuvataiteen koulutuksella on pitkä historia ja lähtökohta Turun Piirustuskoulussa. Koulutus on ollut tärkeää nykytaiteen tekijöille, mutta myös Turulle…
Ammattikorkeakoulujen luovat alat ovat ratkaisu moniin yhteiskunnan kehittämishaasteisiin
Kulttuurialoille ominainen vuorovaikutus- ja viestintäosaaminen, yhteisöllisyys, innostaminen, innovointi sekä aineeton arvonluonti ovat asioita, joita tarvitaan monilla aloilla. Ammattikorkeakoulujen maakunnat kattava…
Riina Kotilainen Taidekoordinaattori, KampusART, Turun ammattikorkeakoulu / Taideakatemia
EduCity, KampusART, Kupittaan kampus, nykytaide, turun ammattikorkeakoulu
Hyve | Health and Well-being
Kiertotalous | Circular Economy
Suosituimmat | Most read
Hiilikädenjälki kannustaa yrityksiä päästövähennyksiin
Tiina Hirard, Janna Peltola, Henna Vuoriranta
Ohjaus tukee maahanmuuttajien etenemistä korkeakoulupolulla ja vastaa yhteiskunnan osaajatarpeeseen
Älä pauhaa, anna työrauhaa!
Tilaa Talk sähköpostiisi | Order Talk to your email
A forum for expert dialogue.
Lue myös verkkolehden sisarjulkaisut
Talk Magazine 2020 (issuu-palvelussa)
Talk Magazine Tekniikka  2021 (issuu-palvelussa)
Talk Magazine Yrittäjyys 2021 (issuu-palvelussa)
Talk Magazine Kestävä tulevaisuus 2022 (issuu-palvelussa)
Julkaisuehdot | Terms of Publishing
Saavutettavuusseloste | Accessibility statement
© 2022 Turku AMK, toteutus Sofokus Oy